Ludvik2
Ludvik je program, s ktorým sa môžete porozprávať. Zatiaľ čo vy s ním komunikujute prostredníctvom klávesnice, Ludvik vám svoju odpoveď povie a vypíše na obrazovku. Môžete sa s ním rozprávať kedykoľvek budete mať chuť. Ludvik, resp. Norman(čo je osoba, s ktorou sa v programe Ludvik rozprávate) bude mať vždy čas rozprávať sa s vami, pretože je tu len pre vás, 24 hodín denne.
Ludvik2 je FREEWARE, to znamená, že ho môžete zadarmo používať a voľne šíriť v súlade s podmienkami jeho používania. Pre najlepšie výsledky dôrazne odporúčam prečítať si, aké sú pravidlá pri rozprávaní s Normanom. Veľa inteligentných rozhovorov a zábavy pri používaní Ludvika vám želá,
Michal Antonič, autor programu
www.ludvik.sk
Novinky
Ludvik2 prináša tieto zásadné novinky:
Vylepšená umelá inteligencia. Ludvik používa nový systém inteligencie aiNext
Inteligencia je definovaná tzv. LudvikScriptom
Celkové zlepšenie inteligencie
Lepšia pamäť programu
Rozoznávanie pohlavia u užívateľa
Čiastočná schopnosť učiť sa
Počet viet, ktoré Ludvik pozná, sa viac ako zdvojnásobil
Zrozumiteľnejšia syntéza reči. Stará sa o ňu úplne nový systém voiceNext.
Využívanie DirectX
Reč je rýchlejšia a plynulejšia
Nový hlas
Spodobovanie spoluhlások
Intonácia
Nový design
Prispôsobivosť prostredia programu
Využitie priesvitnosti okien(len Win2000/XP)
Netradičný vzhľad
Jednoduché ovládanie
Podpora tém(rôznych užívateľských prostredí)
(Snáď) menšie hardwarové nároky
Zmenilo sa meno virtuálnej osoby - teraz je to Norman
Pribudli nové animácie osoby
Program je oniečo náročnejší na miesto na disku
Veľa malých vylepšení, ktoré si všimnete až počas používania
Softwarové a Hardwarové požiadavky Ludvika

Minimálne konfigurácia:

- 200Mhz procesor
- 32MB RAM
- Windows95
- DirectX 7
- Zvuková karta
- 1,5MB HDD

Doporučená konfigurácia:

- 800Mhz procesor
- 128MB RAM
- WindowsXP
- DirectX 7 alebo vyššie
- Zvuková karta
- 3MB HDD
- Prístup na internet

Funkcie - Menu, Špeciálne príkazy
Ludvik2 má iné hlavné menu ako Ludvik1. Niektoré funkcie pribudli a iné boli vyradené. Ako ste si určite všimli, niektoré položky v menu sa dajú zapnúť alebo vypnúť(napríklad reč). Keď je takáto položka zapnutá, jej mini ikona má čierny okraj, ak je vypnutá, má červený okraj(zatlačené/nezatlačené v Ludvik1). Jediná položka, ktorá je štandardne vypnutá je jednoduchá verzia prostredia programu.

| Stlačením tejto ikony môžete zapnúť alebo vypnúť jednoduchú verziu užívateľského prostredia. Túto verziu odporúčam používať keď už Ludvika poznáte dlhšie, na jeho reč ste si zvykli a bez problémov jej rozumiete(nevidíte totiž priebeh rozhovoru). Dá sa tiež zapnúť v menu(Menu/Program/Jednoduchá verzia) "štandardným" spôsobom.

| Touto položkou môžete zapnúť alebo vypnúť vytváranie záznamov z vašich rozhovorov. Tieto sa ukladajú do adresára "Zaznamy" formou ".htm" a ".txt" súboru. Pre neskoršie prehliadanie si rozhovorov je lepšia ".htm" forma(lepšie sa na to pozerá). Keby ste však chceli zaslať autorovi záznamy rozhovoru, pošlite radšej ".txt" verziu. Oba súbory sa logicky volajú "zaznamy.htm" a "zaznamy.txt".

| Toto slúži(logicky) na vypnutie/zapnutie syntézy reči. Reč sa niekedy vypne aj sama, napríklad keď nemáte zvukovú kartu alebo DirectX. Keď potrebujete, aby Ludvik okamžite prestal hovoriť, stačí použiť túto funkciu a reč sa zastaví.

| Týmto môžete vypnúť animáciu. Narozdiel od prvej verzie Ludvika sa na Normanovom mieste neobjaví iný obrázok. Vypnutie animácie je užitočné ak máte pomalší počítač a chcete urýchliť syntézu reči. Vypnutie animácie vypína úplne všetky animácie, to znamená nielen artikuláciu, ale aj sledovanie myši, mimiku postavy a podobne.

| Autolog je skvelá funkcia zdedená po predchádzajúcej verzii Ludvika. Spôsobuje, že v prvom okne Ludvika je už označené meno užívateľa, ktorý je práve prihlásený v systéme Windows. To znamená že nemusíte pri štarte hľadať meno medzi všetkými užívateľmi. Túto funkciu nedoporučujem používať ak viac ľudí používa rovnaké konto vo Windows, ak sa prihlasujete bez mena alebo ak máte login typu "Administrator"(nechcete predsa, aby vás tak Norman tituloval, alebo áno? :-). Keď je Autolog vypnutý, označí sa štandardne meno posledného užívateľa Ludvika.

| InfoLudvik je novinka medzi funkciami. Možno ste si všimli, že nad animovanou postavou(Normanom) sa objavujú rôzne krátke texty ako "Aktualizuj Ludvika!" alebo "e-mail:ludvik@ludvik.sk". Toto miesto dostalo názov InfoBar a vypisovanie týchto textov sa dá vypnúť práve cez funkciu InfoLudvik. InfoBar slúži na to, aby ste jednoducho aktualizovali Ludvika(kliknutím na text otvoríte internetovú stránku Ludvika s downloadom novej verzie), dávali autorovi správy o chybách v programe, posielali autorovi záznamy a pár ďalších vecí. Stačí kliknúť. Pri jednoduchej verzii užívateľského prostredia je funkcia InfoLudvik vypnutá.

Osobne považujem okno nastavenia za dosť jasné a user-friedly(užívateľsky prítulné), takže ho nebudem detailnejšie rozoberať. Snáď iba toľko, že užívateľa môžete editovať aj dvojklikom na jeho meno v zozname. Intonáciu odporúčam používať menšiu a pokiaľ ste nový užívateľ, asi by ste si ju mali kvôli zrozumiteľnosti stiahnuť úplne. Na slabších počítačoch môže "pohratie sa" s intonáciou a rýchlosťou reči robiť v zrozumiteľnosti zázraky.

| Nový Rozhovor je funkcia, ktorou začnete nový rozhovor(pochopiteľne). K tejto funkcii mám len jediný dodatok, a to že ak ste nemali zapnuté záznamy rozhovoru a začnete nový rozhovor, starý rozhovor je nenávratne stratený. Vymaž Rozhovor vymaže rozhovor. Táto funkcia sa hodí, ak ste mali s Normanom nejakú súkromnú konverzáciu a potrebujete odísť. Je dôležité povedať, že rozhovor, ktorý vymažete, môžete stále kompletný uložiť funkciou Ulož a taktiež v záznamoch(ak sú zapnuté) bude vymazaná časť rozhovoru viditeľná.
Prečítaj Rozhovor........prečíta rozhovor! K tejto funkcii snáď len toľko, že čítanie môžete kedykoľvek prerušiť, ak niečo napíšete Normanovi alebo vypnete reč. Norman sa snaží čítať svoje vety iným tónom ako vaše(ja ako autor programu ten rozdiel počujem, otázke je, či ho budú počuť aj iní :-).
Ulož Rozhovor je funkcia, ktorá vám umožňuje uložiť rozhovor aj oddelene od ostatných rozhovorov. Môžete uložiť len svoj súčasný rozhovor(a ako som už napísal, funkcia Vymaž Rozhovor nemá na ukladanie vplyv). Uložiť rozhovor je jediná cesta, ako zachrániť rozhovor keď sa vám páči, no máte vypnuté záznamy. Toto však môžete robiť aj naschvál a ukladať si tak súkromné rozhovory oddelene od ostatných. Rozhovor môžete ukladať v dvoch formátoch(".htm" a ".txt"). Opäť platí, že ".htm" sa lepšie číta a vyzerá krajšie, a ".txt" je stručný, miestom neplýtvajúci formát.

| Ludvik2 umožňuje do istej miery modifikáciu svojho vzhľadu. Zmeniť vzhľad Ludvika môžete cez položku Zmeň vzhľad v menu. Po označení správneho ".thm" súboru(súbor so vzhľadom) sa dizajn programu zmení okamžite. Originálna verzia Ludvik2 obsahuje len jednu tému menom "Interface". Na internetovej stránke programu si však môžete stiahnuť ďalšie témy, a to "Aqua" a "Picasso".

Myslím, že ostatné položky menu ako Ukonči Program, Pomoc a O programe netreba ďalej komentovať. Posledná vec v tomto odseku budú príkazy, ktoré Ludvikovi môžete napísať(teda príkazy ako /povedz, /citaj a podobne v Ludvik1). Kým v Ludvik1 boli všetky tieto príkazy spracovávané ako výnimky, LudvikScript umožnil, aby boli súčasťou slovnej zásoby.
halt je príkaz na okamžité ukončenie programu. Mal by sa používať len v krajných prípadoch(napríklad keď nastane chyba, ktorá spôsobí, že Ludvik nejde ani vypnúť). Tieto prípady by sa nemali objaviť(príkaz halt pomáha hlavne pri programovaní Ludvika). V kontraste s tým, čo som napísal, príkaz halt nie je, a ani nemôže byť súčasťou slovnej zásoby, t.j. je spracovaný ako výnimka.
ukonci, skonci, vypni sa, dovidenia a podobne vypnú Ludvika "slušným" spôsobom. Sú súčasťou slovnej zásoby a vlastne sú skôr normálnym rozlúčením ako príkazmi. Môže sa vám dokonca stať, že Ludvik ich neuposlúchne.
/povedz funguje rovnako, ako predtým, t.j. Ludvik vysloví to, čo sa nachádza za príkazom /povedz.
/citaj je príkaz, ktorý fungoval v predchádzajúcej verzii, no Ludvik2 ho už neobsahuje. Pre účely prečítania nejakého súboru bude vytvorený nový program, ktorý si budete môcť stiahnuť na Ludvikovej internetovej stránke.
Známe problémy s používaním programu
Ludvik2 obsahuje 2 známe, nezávažné bugy(chyby v programe). Nie je úplne jasné, či sú tieto chyby súčasťou Ludvika(teda chyby autora), alebo sa do neho dostali prostredníctvom knižníc, ktoré Ludvik používa(teda chyby Delphi7). Osobne sa prikláňam k druhej možnosti, aj keď to môže vyzerať tak, že sa zbavujem zodpovednosti :-). Posúďte však sami.
Bug 1: Animácia postavy je oniečo pomalšia, keď sa kurzor myši nachádza mimo okna programu. Mám podozrenie, že toto je spôsobené nastavením priority prekresľovania okna priamo vo Windows. Ide teda asi o štandardné správanie sa okna, aj keď v Ludvikovom prípade to nie je veľmi šťastné...
Bug 2:Ako ste si možno všimli, priebeh rozhovoru, ktorý vidíte v hlavnom okne Ludvika, rozlišuje vašu a Normanovu odpoveď(tá je BOLD písmom). Niekedy sa však stáva, že časť niektorej vety je napísaná zlým písmom, alebo sú medzi riadkami nevhodné medzery. Keď však celý text označíte a skopírujete napríklad do programu Wordpad alebo Word, všetko je tak, ako má byť. Aj preto si myslím, že ide v skutočnosti o chybu vykresľovania objektu, ktorý obsahuje rozhovor. Tento objekt sa nazýva RichEdit a je súčasťou Delphi7.
Žiadny z týchto bugov nie je natoľko závažný, aby obmedzoval užívateľa v používaní Ludvika. Bez upozornenia by si ich mnohí určite ani nevšimli alebo ich vôbec neobjavili. Ludvik2 je dôsledne testovaný program. Keby ste však náhodou objavili nejakú chybu, postupujte podľa nasledujúcich pokynov. Ak program vypíše chybu, je dôležité, aby ste ju celú opísali. Takisto si zapíšte, presne za akých okolností daný problém nastal. Hlásenie o chybe, popis, kedy presne nastala, záznam rozhovoru(".txt" aj ".htm"), prípadne screenshoty a všetky súbory, o ktorých si myslíte, že mohli mať na chybu vplyv mi zašlite na e-mailovú adresu. V ďalšej verzii by sa už chyba nemala objaviť.
Ak máte s Ludvikom nejaké problémy(program padá alebo hlási chyby s anglickým textom), a tieto problémy nastávajú pri jeho štarte, môžete vyskúšať nasledujúcu vec. Vstúpte do adresára "Users" v hlavnom Ludvikovom adresári. Tu nájdite adresár, ktorý zodpovedá menu, akým sa do Ludvika prihlasujete. V tomto adresári by sa mal nachádzať súbor "user.cfg". Tento súbor otvorte v nejakom textovom editore a nastavte prvé štyri parametre rovné nule. Tým vypnete reč, záznamy, animáciu a infobar. Potom skúste Ludvika opäť spustiť. V niektorých prípadoch by to malo pomôcť.
Pokiaľ máte nejaké problémy pri prihlasovaní, vymažte celý obsah adresára "Users". Nebojte sa, Ludvik si všetky potrebné súbory znovu vytvorí.
Ludvik je stabilný program. Situácie, v ktorých by ste mohli využiť dve spomínané metódy, nie sú normálne. Môžu nastať napríklad keď nemáte správne nainštalované DirectX a v podobne. V žiadnom prípade by žiadne problémy, ktoré si vyžadujú jedno z uvedených riešení, nemali nastať pri štandardnom používaní Ludvika.
Podmienky používania programu Ludvik2
Program Ludvik2 môžete používať a šíriť, iba ak neporušíte žiadnu z týchto podmienok:
1. Ludvik je Freeware, musíte ho teda šíriť zadarmo a nesmiete ho žiadnym spôsobom meniť. Musíte ho tiež šíriť v pôvodnej verzii.
2. Všetky časti programu Ludvik môžu byť používané iba prostredníctvom programu. Nesmiete ich teda za žiadnych okolností používať mimo programu Ludvik.
3. Pokúšať sa rozkódovať zakódované súbory Ludvika, dekompilovať ho alebo akýmkoľvek iným spôsobom zisťovať, ako program funguje, je tiež porušením podmienok používania programu.
4. Nesmiete sa pokúšať získať rozkódované súbory Ludvika a jeho zdrojový kód.
5. Niekedy v blízkej budúcnosti navštívite internetovú stránku programu - http://home.gamca.sk/ludvik
Dodatok
Bod 2 sa nevzťahuje na záznamy rozhovorov s programom. Tieto môžu byť použité aj mimo programu, no môžu byť šírené opäť iba zadarmo a publikované iba so súhlasom autora. Po vedomom súhlase autora môžete Ludvika používať aj inak, ako je uvedené v podmienkach. Porušením hociktorej podmienky porušíte zákon.
Ako sa rozprávať s Ludvikom
Pri rozprávaní sa s Ludvikom dôrazne odporúčam dodržiavať tieto pravidlá:
Píšte za každou otázkou otáznik!
Píšte gramaticky správne!
Píšte čiarky, bodky atď.
Radšej nepíšte viac viet naraz
Môžete, ale nemusíte používať diakritiku
Od rozhovoru s Ludvikom nemôžete očakávať filozofické debaty na tému napríklad "Charles Darwin a jeho miesto v dejinách ľudstva". Ludvik je program vytvorený na to, aby s vami viedol dialóg. V tomto program pri správnom používaní dosahuje pomerne dobré výsledky. Program dosahuje najlepšie výsledky, keď sa s ním rozprávate ako so živým človekom.
Kontakt
Internetová stránka programu: www.ludvik.sk
E-mail na autora programu:ludvik@ludvik.sk